**PLAN PROGRAMA „ISTRAŽUJUĆI UČIM VIŠE“ ZA 2023. GODINU**

Osnovni je cilj programa potaknuti djecu na samostalno istraživanja, učenje u slobodno vrijeme na zabavan i lak način izvan školske učionice te ukazati na mogućnosti koje narodne knjižnice pružaju budućem obrazovanju. U suradnji sa stručnjacima pedagoškog profila, književnicima i likovnim umjetnicima obogatit će se nastavni plan i program, zainteresirati djecu za obrazovni sadržaj i potaknuti želju za učenjem. Djeca će biti potaknuta na osmišljavanje vlastitih projekata koje će potom prezentirati u školi, a susreti sa književnicima, izvedbenim umjetnicima i stručnjacima određenog područja koje se obrađuje (veterina, meteorologija, ilustracija, novinarstvo, medicina i sl.) bit će im dodatna motivacija.

**PLAN RADA RADIONICA ISTRAŽUJUĆI UČIM VIŠE**

**1. DOKTOR DOLITTLE**

Osnovna je ideja djela da treba poštovati sva živa bića i živjeti s njima u miru i skladu.

a) **2. veljače 2023.-** Prva radionica u goste zove veterinara kako bi djeci održao predavanje o životinjama i približio veterinarsko zanimanje. Što rade veterinari, mogu li liječiti i ljude, koje sve životinje liječe veterinari, kao se sporazumijevaju s pacijentima, samo su neka od pitanja na koje treba odgovoriti.

b) **9. veljače 2023.-** doktor Dolittle u priči živi u Engleskoj, ali odlazi liječiti životinje u Afriku. U drugoj radionici istražujemo koje životinje žive u Hrvatskoj, a koje u Africi te zašto nema krokodila u Kopačkom ritu. Kiše li slon i kako to da papige pričaju, a zašto ptice kad spavaju ne padnu s grane?

c) **16. veljače 2023.-** u trećoj radionici u goste zovemo rendžera Kopačkoga rita i upoznajemo se s autohtonim ritskim vrstama. Cilj je istražiti dobrobiti nacionalnih parkova, njihovu ulogu u očuvanju biljnog i životinjskog svijeta te razviti svijest o nužnosti zaštite okoliša.

d) **23. veljače 2023.-** u priči o doktoru Dolittleu svaka životinja preuzima na sebe neki od kućnih poslova kako bi pomogla doktoru. U četvrtoj radionici maštom i kolažom stvaramo vlastitu farmu. Djeca mogu izabrati bilo koju životinju kao stanovnika farme no moraju logički povezati njihov smještaj i ulogu na farmi sukladno sposobnostima i karakteristikama životinjske vrste.

**2. GEOGRAFSKA I RELJEFNA KARTA**

a) **2. ožujka 2023.-** prva istraživačka radionica temelji se na razlikovanju globusa, atlasa, te vrsta geografskih karata. Tko su kartografi i kako nastaje geografska karta? Kako se snalaziti na pojedinim vrstama karata i gdje se na karti nalazi moje mjesto.

b) **9. ožujka 2023.-** istražujemo istraživače, putopisce i avanturiste. Tko je bio James Clark Ross, a tko Roald Amundsen te kuda je plovio Darwin. Tko se je prvi popeo na Mount Everest, a tko su bili prvi ljudi na Mjesecu.

c) **16. ožujka 2023.-** u trećoj radionici slažemo reljefnu kartu Belog Manastira, Šećerane, Branjinog Vrha i Šumarine. Uočavamo izohipse i izobate te različita reljefna obilježja i nagibe.

d) **23. ožujka 2023.-** u četvrtoj radionici u goste nam dolazi putopisac kako bi djeca iz prve ruke saznala kako izgleda zaputiti se u avanturu, što sve jedna avantura zahtijeva i što se sve u njoj može očekivati.

**3. KAKO NASTAJE KNJIGA?**

a) **30. ožujka 2023.-** prva radionica pokušava odgovoriti na pitanja što je knjiga, koje su vrste knjiga po obliku, a koje po sadržaju, koja je najveća a koja najmanja knjiga na svijetu te što je sve potrebno da bi nastala jedna knjiga.

b) **6. travnja 2023.-** u goste zovemo pisca dječjih knjiga kako bi nam otkrio svoju tajnu pisanja

c) **13. travnja 2023.-** u goste zovemo ilustratora koji će nam ispričati što je sve potrebno kako bi se knjige grafički i slikovno obogatile

d) **20. travnja 2023.-** koncentriramo se i maštamo. Smišljamo uvod, zaplet i rasplet vlastite priče. Kako bi naša knjiga izgledala i što bi se sve u njoj nalazilo. Na osnovu predloška pravimo minijaturne ukrasne knjige.

**4. RITAM PJESME**

a) **27. travnja 2023.-** što je strofa, rima, ritam, a što pjesnička slika. U goste nam dolazi plesačica te zajedno spajamo rimu i ritam u pjesničku sliku i tjelesni pokret. Istražujemo kako je poezija više od riječi i koju ulogu ima glazba prilikom izvedbe.

b) **4. svibnja 2023.-** poezija ima važnu ulogu u logopediji te različitim jezičnim vratolomijama ispitujemo zvučnost i ritmičnost te vježbamo izgovore različitih glasova.

c) **11. svibnja 2023.-** pjesnik u gostima reći će nam što je sve potrebno da bi se postalo pjesnikom i vide li pjesnici svijet drukčije od nas nepjesnika.

d) **18. svibnja 2023.-** različitim tehnikama djeca sama stvaraju svoju pjesmu, a potom pokretom dočaravaju pjesničke slike.

**5. MEDIJI**

a) **25. svibnja 2023.-** istražujemo što je medijska kultura i koje su vrste medija. Razgovaramo o tome što najviše volimo gledati i slušati te koji nas sadržaji privlače. Istražujemo postoje li dobri i loši mediji, što su vijesti, a što lažne vijesti. Što se događa kada dođe do šuma u komunikacijskom kanalu?

b) **1. lipnja 2023.-** odlazimo u posjet Radio Baranji i snimamo vlastitu radijsku emisiju

c) **15. lipnja 2023.-** u goste nam dolazi novinar Glasa Slavonije i prenosi iskustva rada u novinarstvu

d) **29. lipnja 2023.-** snimamo vlastiti prilog za internetsku stranicu s vijestima i zanimljivostima iz svog mjesta, te osmišljavamo zanimljive sadržaje za društvene mreže

**6. DRVO MOJE OSOBNOSTI**

a) **7. rujna 2023.-** Slika o sebi - Svi se jako često pitamo „Tko sam ja?“, „Kakav sam ja?“, „Što znam?“, „Što mogu?˝, „Koliko vrijedim?“ i tome slično. Ta su pitanja posebno relevantna tijekom odrastanja i pod utjecajem su našeg bivanja u raznim socijalnim okruženjima, posebice naše obitelji i škole. Odgovori na navedena pitanja povezuju se sa psihološkim konstruktom koji se zove slika o sebi.

b) **14. rujna 2023.-** Kako je biti u mojoj koži? – U ovoj radionici potičemo ih na iznošenje i dijeljenje informacija o sebi do razine na koju su spremni, ali i na zajedničku diskusiju (primjerice, jesu li o sebi razmišljati na taj način, žele li jedni drugima nešto dodati, koliko su međusobno slični ili različiti itd.)

c) **21. rujna 2023.-** Javno vs. Privatno ja- Glavni je cilj potaknuti učenike na promišljanje o načinu na koji vide sebe, kako ih vide drugi te koliko im je navedeno važno.

d) **28. rujna 2023.-** Volim samog sebe, svog jedinog sebe- Učenike se potiče na prisjećanje svojeg idola ili „influencera“, odnosno osobe koja trenutno ima važan utjecaj na njihov život. Na razrednoj razini dijele ime idola te objašnjavaju zbog kojih kvaliteta i osobina su učinili svoj izbor.

**7. METEOROLOGIJA**

a) **5. listopad 2023.-** prva radionica istražuje pojam meteorologije i u goste zove meteorologa kako bi djeci približio zanimanje i objasnio što zapravo radi. Kako znati kada će padati kiša? Koje su boje oblaci? Koliko snažno može puhati vjetar, otapa li se arktički led i što su klimatske promjene?

b) **12. listopad 2023.-** istražujemo što je snježna pahulja, kako nastaje i koji su joj oblici. Uz pomoć računala pokušavamo na različitim jezicima izgovoriti riječ snijeg i pravimo videozapis izgovora.

c) **19. listopad 2023.-** treća radionica posvećena je zanimljivostima iz meteorologije. Koja je povezanost Aristotela i meteorologije, što je vremenoslovlje, koji su meteorološki simboli, a što su meteorološke kućice.

d) **26. listopad 2023.-** istražujemo povezanost vremenskih prilika sa ljudskim zdravljem. U goste zovemo liječnika – alergologa koji će nam približiti sve prednosti boravka na svježem zraku, ali i upozoriti na opasnosti od jakog sunca i mogućih alergijskih oboljenja.

**8. MATEMATIKA**

a) **2. studeni 2023.-** uvodna radionica na kreativan i šaljiv način ponavlja znanje o prirodnim brojevima. Kako nastaju brojevi i postoje li neprirodni brojevi?

b) istražujemo koristi li nam matematika u svakodnevnom životu te koje su veze matematike s književnošću, glazbom, slikarstvom i drugim umjetnostima.

c) **9. studeni 2023.-** u goste zovemo predstavnike Udruge matematičara Osijek kako bi se upoznali s njihovim radom i istražujemo motiviranost bavljenja matematikom.

d) **16. studeni 2023.-** zabavnim matematičkim zavrzlamama na kreativan način osmišljavamo kako na bavljenje matematikom potaknuti i one koji ju ne vole. Mali istraživači pripremaju pitalice, skrivalice i zadatke iz matematike koje će prezentirati na nastavnom satu.

**9. PRIRODA I DRUŠTVO**

a) **7. prosinca 2023.-** mali istraživači istražuju pojam ekološkog vrtlarenja, upoznaju se sa biljnim i životinjskim svijetom gradskih i prigradskih vrtova.

b) **14. prosinca 2023.-** u goste zovemo Korneliju Benyovsky Šoštarić autoricu knjige Mala vrtlarica kako bi nas inspirirala na vrtlarenje od malih nogu i ukazala na značaj razvijanja ekološke svijesti i odgovornosti prema vlastitome zdravlju i zdravlju drugih ljudi.

c) **21. prosinca 2023.-** istražujemo koji su kukci bitni za uspješan rast i razvoj vrtova te pripremamo hotel za bubamare kojim ćemo ukrasiti vlastite vrtove.

d) **28. prosinca 2023.-** istražujemo o značaju vrtnog recikliranja, što je u vrtu otpad, a što vrijedan i koristan materijal za kompostiranje. Pripremamo kviz o vrtu kojim ćemo nadahnuti školske kolege na ljubav prema cvijeću, voću, povrću i vrtnim životinjama.